[pic] | EUROOPAN YHTEISÖJEN KOMISSIO |

Bryssel 13.9.2006

KOM(2006) 484 lopullinen

2004/0175 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston yhteiseen kantaan ehdotuksesta

EUROOPAN PARLAMENTIN JA NEUVOSTON DIREKTIIVIKSI yhteisön paikkatietoinfrastruktuurin (INSPIRE) perustamisesta

KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2004/0175 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston yhteiseen kantaan ehdotuksesta

EUROOPAN PARLAMENTIN JA NEUVOSTON DIREKTIIVIKSI yhteisön paikkatietoinfrastruktuurin (INSPIRE) perustamisesta

1. TAUSTA

MENETTELY

Ehdotus (KOM(2004)516 lopullinen) toimitettiin Euroopan parlamentille ja neuvostolle EY:n perustamissopimuksen 175 artiklan 1 kohdassa tarkoitetun yhteispäätösmenettelyn mukaisesti.

Euroopan talous- ja sosiaalikomitea antoi lausuntonsa 9. helmikuuta 2005.

Alueiden komitea ei antanut lausuntoa.

Euroopan parlamentti antoi lausuntonsa ensimmäisessä käsittelyssä 7. kesäkuuta 2005.

Euroopan parlamentin annettua lausuntonsa neuvosto vahvisti virallisesti yhteisen kannan 23. tammikuuta 2006 EY:n perustamissopimuksen 251 artiklan 2 kohdan mukaisesti. Komission tiedonanto yhteisestä kannasta annettiin 10. helmikuuta 2006, ja Euroopan parlamentti antoi lausuntonsa toisessa käsittelyssä 13. kesäkuuta 2006.

KOMISSION EHDOTUKSEN TAVOITE

Ehdotuksen yleisenä tavoitteena on se, että viranomaisten hallussa olevilla paikkatiedoilla voidaan aiempaa paremmin tukea ympäristöpolitiikan laatimista. Tähän pyritään yhdenmukaistamalla paikkatietoja ja lisäämällä palvelujen yhteentoimivuutta sekä varmistamalla laajempi paikkatietojen yhteiskäyttö viranomaisten välillä sekä tietojen julkinen saatavuus Internetin kautta. Ehdotuksen kolmessa liitteessä määritetään paikkatietoryhmät, jotka kuuluvat direktiivin soveltamisalaan.

Ehdotetun direktiivin mukaan jäsenvaltioiden olisi toteutettava seuraavat toimenpiteet:

- luotava palvelujen verkko, jonka avulla voidaan etsiä, selailla ja hakea paikkatietoja keskitetystä Internet-portaalista,

- varmistettava paikkatietoaineistojen ja paikkatietopalvelujen yhteentoimivuus (tekninen yhteensopivuus) komiteamenettelyllä hyväksyttyjen täytäntöönpanosääntöjen mukaisesti,

- laadittava viranomaistensa hallussa olevista tiedoista luetteloja, jotka sisältävät paikkatietoja koskevia tiettyjä kuvaustietoja eli metatietoa,

- asetettava paikkatiedot yleisön saataville,

- poistettava rajoitukset paikkatietojen yhteiskäytölle viranomaisten välillä.

2. KOMISSION HUOMIOT

2.1. Yleiset huomiot

Euroopan parlamentti hyväksyi 13. kesäkuuta 2006 kaikki 36 esitettyä tarkistusta. Näistä komissio voi hyväksyä 30 tarkistusta kokonaan, kaksi osittain ja kolme periaatteessa. Yhtä tarkistusta komissio ei voi hyväksyä.

2.2. Yksityiskohtaiset huomiot

2.2.1. Kokonaan hyväksytyt tarkistukset

Useat ehdotetuista tarkistuksista liittyvät näkökohtiin, jotka komissio toi esiin yhteisestä kannasta antamassaan tiedonannossa. Tarkistuksilla 13 ja 14 pyritään välttämään sitä, että yhteentoimivuutta koskevien täytäntöönpanosääntöjen hyväksymisestä komiteamenettelyllä tulisi liian kömpelöä, ja varmistamaan, että kyseisiä sääntöjä sovelletaan samalla lailla kaikissa jäsenvaltioissa. Tarkistuksilla 18, 19, 20 ja 22 palautetaan komission ehdotuksen alkuperäinen pyrkimys, joka liittyy yleisön tiedonsaantimahdollisuuteen. Samalla lailla tarkistuksilla 23, 25, 26 ja 27 palautetaan komission ehdotuksen alkuperäinen tarkoitus, joka liittyy tietojen vaihtoon viranomaisten välillä. Tarkistuksilla 1, 2, 3, 5, 6 ja 7 tehdään näitä tärkeitä näkökohtia koskevat vastaavat muutokset johdanto-osaan. Tarkistus 9 on tarpeen, jotta varmistetaan johdonmukaisuus tarkistusten 19 ja 20 kanssa. Tarkistuksilla 10, 11, 16, 17, 30 ja 31 palautetaan kokonaan tai osittain alkuperäisen ehdotuksen pyrkimys joidenkin vähemmän merkityksellisten seikkojen osalta. Tarkistuksilla 28 ja 29 selvennetään näkökohtia, jotka liittyvät koordinointirakenteisiin jäsenvaltioissa. Tarkistuksilla 32, 33, 34 ja 35 nopeutetaan täytäntöönpanosääntöjen hyväksymistä kahden paikkatietoaiheen osalta, ja tarkistuksella 36 laajennetaan hieman yhtä muuta paikkatietoaihetta. Komissio voi hyväksyä kaikki nämä tarkistukset kokonaan.

2.2.2. Osittain hyväksytyt tarkistukset

Tarkistuksella 24 pyritään varmistamaan, että paikkatietoja toimittavien viranomaisten mahdolliset käyttölupa- tai maksukäytännöt ovat johdonmukaisia tietojen yhteiskäyttöä koskevan vaatimuksen kanssa, ja rajoittamaan mahdollisesti perittävien maksujen määrää. Tämä tarkistus liittyy komission yhteisen kannan osalta ilmaisemaan huoleen, koska tietojen vaihto viranomaisten välillä on yksi direktiivin tärkeimmistä tavoitteista. Maksujen suuruuden rajoittaminen on kuitenkin väärin muotoiltu, koska tekstissä viitataan asiakirjoihin eikä se välttämättä sovi kaikkiin olosuhteisiin. Tarkistuksella 4 muutetaan vastaavaa johdanto-osan kappaletta, ja se voidaan hyväksyä osittain samoin perustein.

2.2.3. Periaatteessa hyväksytyt tarkistukset

Tarkistuksella 8 muutetaan johdanto-osan kappaletta, joka vastaa tarkistuksia 28 ja 29. Tarkistus voidaan hyväksyä, mikäli sen muotoilua selvennetään siten, että varmistetaan täysi vastaavuus tarkistusten 28 ja 29 kanssa. Tarkistuksella 12 pyritään palauttamaan komission ehdotuksen tavoite, joka liittyy metatietojen tuottamisen aikatauluun, ja se voidaan hyväksyä periaatteessa, koska esitetty aikataulu vastaa alkuperäistä ehdotusta.

Tarkistuksella 21 pyritään palauttamaan komission ehdotuksen tavoite antaa yleisölle mahdollisuus selailla tietoja maksutta, minkä vuoksi se voidaan hyväksyä periaatteessa. On kuitenkin mahdollista, että tietyntyyppisten tietojen (kuten säätietojen) osalta ei ole tietojen toimittajien kannalta kustannustehokasta tai kohtuullista asettaa tietoja saataville maksutta, koska materiaali on liian laajaa tai tiedot ovat ajankohtaisia vain lyhyen aikaa. Tällaiset tapaukset on otettava huomioon kyseisen kohdan tarkassa sanamuodossa.

2.2.4. Hylätyt tarkistukset

Tarkistuksella 15 pyritään antamaan asiaan liittyville osapuolille mahdollisuus osallistua täytäntöönpanosääntöjen hyväksymistä koskeviin valmistaviin keskusteluihin. Tarkistusta ei voida hyväksyä, koska siinä poistetaan neuvoston tekstiin sisältynyt hyödyllinen selvennys.

2.3 Muutettu ehdotus

Komissio muuttaa ehdotustaan EY:n perustamissopimuksen 250 artiklan 2 kohdan nojalla edellä esitetyllä tavalla.